Samuti leidis ringkonnakohus ebaõigesti, et ka juhul, kui hageja on liisingulepingu üles öelnud, ei ole tal õigust kostjalt nõuda lepingu ülesütlemiseni tasutud liisingumaksete tagastamist. Lepingu ülesütlemisel tuleb lepingu alusel saadu tagastada VÕS § 196 lg 4 järgi. Hageja tegi makseid auto omandamise eesmärgil. Müügilepingust taganemisel ning selle tagasitäitmisel kaotas hageja võimaluse auto omandada, mistõttu kaotas hageja ka  huvi juba täidetud kohustuse vastu. Lepingu alusel saadu tagastamise eesmärgiks on panna pooled olukorda, nagu sõlmitud lepingut ei olekski olnud. Seega annavad pooled üle lepingu alusel saadu ning ringkonnakohus käsitas hageja tehtud liisingumakseid ebaõigesti tema kuluna VÕS § 367 lg 1 mõttes. Viidatud sätte kohaldamine käesolevas vaidluses ning tehtud liisingumaksete lugemine hageja kuluks on vastuolus ka hea usu põhimõttega. See säte kahjustab liisinguvõtja huve ja on ilmselt ebaõiglane.